Diari Oficial de la Generalitat Valenciana


Sumari del DOGV 3918, del 16-01-2001 (2001/196)

ORDRE de 29 de desembre de 2000, de la Conselleria d'Obres Públiques, Urbanisme i Transports, que modifica l'Ordre de 29 de gener de 1986, de la Conselleria d'Obres Públiques, Urbanisme i Transports, per la qual es crea l'Àrea de Prestació Conjunta de valència per als serveis de transport públic de viatgers amb automòbils de turisme.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/12/29/(3)/dof/vci/html**

### Dades del document

Número de DOGV
:   3918

Data del DOGV
:   16-01-2001

Secció del DOGV
:   I. DISPOSICIONS GENERALS

Número del document
:   2001/196


Data del document
:   29-12-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * València
    * transport públic
    * transport de viatgers
    * planificació de transports
    * legislació
    * taxi
    * zona de tarifació

ORDRE de 29 de desembre de 2000, de la Conselleria d'Obres Públiques, Urbanisme i Transports, que modifica l'Ordre de 29 de gener de 1986, de la Conselleria d'Obres Públiques, Urbanisme i Transports, per la qual es crea l'Àrea de Prestació Conjunta de valència per als serveis de transport públic de viatgers amb automòbils de turisme. [2001/M196]
  
L'article 6 del Decret 18/1985, de 23 de febrer, del Consell de la Generalitat Valenciana, sobre la creació d'àrees de prestació conjunta per als serveis de transport públic de viatgers amb automòbils de turisme, permet que la Conselleria d'Obres Públiques, Urbanisme i Transports puga realitzar funcions d'ordenació i regulació del servei de taxi en l'àrea.
  
L'article 11 de l'Ordre de 29 de gener de 1986, de la Conselleria d'Obres Públiques, Urbanisme i Transports, per la qual es crea l'Àrea de Prestació Conjunta de València per als serveis de transport públic de viatgers amb automòbils de turisme, es remet als supòsits i les causes establides en el Reglament Regulador del Servei d'Autotaxi i Autoturismes de l'Ajuntament de València en matèria de transmissibilitat, caducitat i revocació de les autoritzacions d'àrea. Es tracta d'una remissió genèrica que, en la concreta matèria de transmissió d'autoritzacions, inclou la totalitat dels supòsits d'excepció al criteri general d'intransmissibilitat, que apareixen reflectits en l'article 16 del citat reglament.
  
No obstant això, i prenent en consideració les actuals circumstàncies del mateix sector i les opinions manifestades pels representants de la majoria d'aquest, és oportú rebaixar tant el termini temporal mínim establit en la normativa vigent de possessió de la titularitat d'autorització per a poder transmetre-la, com el termini mínim per a poder sol·licitar l'adquisició d'una altra autorització. Aquests terminis són, respectivament, de cinc i deu anys, segons allò disposat en el punt d) de l'article 16 del Reglament Regulador del Servei d'Autotaxi i Autoturismes de l'Ajuntament de València. Aquests terminis restringeixen excessivament la possibilitat d'entrar o eixir (iniciar o finalitzar) en el sector de taxi i exercir l'activitat com titular d'autorització. En aquest sentit, resulta convenient operar una modificació d'aquesta normativa perquè aquests terminis siguen rebaixats a un termini d'un any en ambdós supòsits, sense alterar la resta de les prescripcions aplicables als supòsits citats de transmissió caducitat i revocació de les autoritzacions. Com vulga que l'esmentat Reglament Regulador del Servei d'Autotaxi i Autoturismes de l'Ajuntament de València és d'aplicació indirecta en l'àmbit de l'Àrea de Prestació Conjunta de València, en ser reclamada la seua aplicació per l'article 11 de la referida Ordre de 29 de gener de 1986, és oportú procedir a la incorporació en el citat article 11 d'un paràgraf que permeta la inaplicació del punt 1 d) de l'article 16 del Reglament de l'Ajuntament de València (quant als referits terminis mínims de 5 i 10 anys, en els supòsits de transmissió d'autoritzacions) i procedir, al seu torn, a una redacció que reduïsca els dits terminis a un d'un any en ambdós supòsits.
  
Per tant, vist l'informe de la Junta Superior de Transports de la Comunitat Valenciana i vistos l'article 7 del Decret 110/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, en relació amb l'article 35 de la Llei 5/1983, de 30 de desembre, de Govern Valencià,
  
ORDENE
  
Article únic
  
S'afig un nou paràgraf a l'article 11 de l'Ordre de 29 de gener de 1986, de la Conselleria d'Obres Públiques, Urbanisme i Transports, per la qual es crea l'Àrea de Prestació Conjunta de València per als serveis de transport públic de viatgers amb automòbils de turisme, amb la redacció següent:
  
«No obstant això, respecte de la transmissibilitat de les autoritzacions de l'Àrea de Prestació Conjunta de València, no serà d'aplicació el contingut del punt 1 d) de l'article 16 del Reglament Regulador del Servei d'Autotaxi i Autoturismes de l'Ajuntament de València i és, en el seu lloc, una excepció a la intransmisibilidad d'autoritzacions de l'Àrea de Prestació Conjunta de València, el fet que la titularitat de l'autorització que es pretenga transmetre hi haguera posseït durant un any com a mínim, i el titular transmetent no podrà adquirir inter vivos una nova autorització en el termini d'un any, i per cap de les formes prescrites en el Regulador del Servei d'Autotaxi i Autoturismes de l'Ajuntament de València i la resta de normativa de transports vigent.»
  
Disposició addicional
  
En el supòsit establit en l'article únic d'aquesta ordre s'entendrà referit, a l'efecte de l'Ordre de 29 de gener de 1986, de la Conselleria d'Obres Públiques, Urbanisme i Transports, per la qual es crea l'Àrea de Prestació Conjunta de València per als serveis de transport públic de viatgers en automòbils de turisme, el contingut del punt 3 de l'article 16 del Reglament Regulador del Servei d'Autotaxi i Autoturismes de l'Ajuntament de València.
  
Disposició transitòria
  
Les sol·licituds d'autorització de transmissió presentades amb anterioritat a l'entrada en vigor de la present ordre seran resoltes d'acord amb la normativa vigent en el moment de presentació de la sol·licitud.
  
Disposició final
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present disposició es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la publicació.
  
Tot això de conformitat amb els articles 89.3 i 107.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i d'acord amb l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici que es puga exercit qualsevol altre recurs que s'estime oportú.
  
València, 29 de desembre de 2000
  
El conseller d'Obres Públiques, Urbanisme i Transports,


Còpia Permalink ELI